SKRIFTLIG FORESPØRGSEL E-0484/02

af Nelly Maes (Verts/ALE) til Kommissionen

(22. februar 2002)

Om: Politisk proces i Grækenland mod journalisten Dede Abdulhalim

På det seneste er nogle demokratiske journalister i Grækenland blevet retsligt forfulgt. Et eksempel på dette er forfølgelsen og domfældelsen af Dede Abdulhalim, indbygger i byen Komotini i det græske Thrakien, journalist med speciale i mindretalsspørgsmål og ejer af dagbladet Trakianin Sesi og den lokale radiostation ISIK FM.

Konkret blev der den 14. januar 2000 under en musikudsendelse på den lokale radiostation ISIK FM udsendt et musikalsk ønske fra en lytter, der kaldte sig Boskurt (grå ulv). Næste dag blev der indbragt klage mod journalisten på grund af dette musikønske. Anklagen var, at ønsket refererede til den ekstremt højreorienterede organisation i Tyrkiet De Grå Ulve, hvilket blev kaldt en ulovlig handling og nationalt forræderi mod Grækenland. Optagelsen af den pågældende udsendelse dokumenterer, at der kun blev anført navnet på lytteren, Boskurt, og ikke sagt noget som helst andet.

Den 25. februar 2000 anlagde Karaiskos ved retten i Komotini sag mod Dede Abdulhalim for æreskrænkelse. Sagen blev behandlet den 6. september 2001. Dommeren idømte ved udeblivelsesdom (nr. 1071) Dede fire måneders fængsel. Anken skal behandles den 12. februar 2002 ved appeldomstolen i Komotini.

Er Kommissionen bekendt med denne sag?

Mener Kommissionen, at denne sag er i overensstemmelse med retten til fri meningsytring og pressefriheden?

Vil Kommissionen rette forespørgsler om denne sag til den pågældende medlemsstat?

Svar afgivet på Kommissionens vegne af António Vitorino

(3. april 2002)

Efter Kommissionens opfattelse er ytrings- og informationsfriheden at regne blandt de principper, som medlemsstaterne har til fælles, jf. artikel 6, stk. 1, i traktaten om Den Europæiske Union. Disse principper blev højtideligt bekræftet i Den Europæiske Unions charter om grundlæggende rettigheder. I artikel 11 hedder det således:

1. Enhver har ret til ytringsfrihed. Denne ret omfatter meningsfrihed og frihed til at modtage eller meddele oplysninger eller tanker uden indblanding fra offentlig myndighed og uden hensyn til landegrænser.

2. Mediefrihed og mediernes pluralisme respekteres.

Som det præciseres i forklaringerne til charteret, støtter denne bestemmelse sig på artikel 10 i den europæiske konvention om beskyttelse af menneskerettigheder og grundlæggende frihedsrettigheder.

Overtrædelsesproceduren i EF-traktatens artikel 226 og den politiske procedure i artikel 7 i traktaten om Den Europæiske Union skal sikre, at medlemsstaterne overholder dette princip. Ifølge førstnævnte procedure kan Kommissionen indbringe sagen for Domstolen, hvis overtrædelsen falder inden for fællesskabsrettens anvendelsesområde. Ifølge sidstnævnte procedure kan Kommissionen eller en tredjedel af medlemsstaterne forelægge sagen for Rådet i dets sammensætning af stats- og regeringschefer, hvis der er tale om en grov eller vedvarende overtrædelse af principperne i artikel 6.

I det særlige tilfælde, som det ærede medlem henviser til, og ifølge de oplysninger, som Kommissionen råder over, er det ikke muligt at fastslå en fejlagtig anvendelse af fællesskabsretten eller en grov og vedvarende overtrædelse, jf. artikel 7 i traktaten om Den Europæiske Union, som kan retfærdiggøre iværksættelsen af den politiske procedure, der er fastsat i denne artikel.

Derfor agter Kommissionen ikke på nuværende tidspunkt at stille supplerende spørgsmål til de græske myndigheder.

Til sidst erindrer vi om, at enhver, der mener, at hans/hendes grundlæggende rettigheder er blevet krænket, har mulighed for at anlægge sag ved de nationale domstole, og efter at have udtømt sine muligheder dér kan vedkommende få sin sag prøvet ved Den Europæiske Menneskerettighedsdomstol, hvis der er blevet begået en overtrædelse af den europæiske konvention om beskyttelse af menneskerettigheder og grundlæggende frihedsrettigheder.